Sziksósfürdő Naturista Strand és Kemping

A Sziksósfürdő Naturista Strand és Kemping az egyik legrégebben, 1987 óta működő intézmény, ami Kiskundorozsma közelében található. Sokan csak Sziki néven emlegetik és ismerik. Ez Dél-Alföld legnagyobb és leghíresebb naturista strandja (és kempingje). Nem összetévesztendő, a tőle légvonalban körülbelül 500 méterre található Sziksósfürdő Strand és Kempinggel, amely egy hagyományos (a naturista elnevezés szerint: "textiles") strand. A közelségük és hasonló nevük eddig már több, mulatságos félreértéshez vezetett. A közel 5,5 hektárnyi területe több részre osztható. Vannak kifejezetten kemping részek, illetve egy középső rész a tóparti stranddal. A tó 2,1 hektárnyi része tartozik a Szikihez, a másik horgásztóként üzemel, a vízfelület két részét egy, a vízen végigfutó fémkerítés választja el egymástól (a kemping területén tilos a horgászat). A naturista strand általában május elseje (vagy az ahhoz legközelebb eső hétvége) és szeptember harmadik hétvégéje között tart nyitva, minden nap 8–19 óráig. Elhelyezkedés A Sziksósfürdő Naturista Strand és Kemping Domaszék és Kiskundorozsma között található, a szintén Szeged részének számító Subasa dűlő mellett. Könnyen megközelíthető autóval, Kiskundorozsmán át a Széksós, majd a Vereshomok utcán végighaladva, vagy a szegedi 7F, illetve a 67Y helyi buszokkal Kiskundorozsma, Fürdő végállomásig utazva, majd onnan mintegy 15 percnyit sétálva érhető el. A horgásztó túlsó felén található a Sziksósfürdő Strand és Kemping, a Sziktől csak 500 m távolságban. Közelségük, illetve majdnem azonos nevük miatt gyakran összetévesztik a két strandot. Többször előfordult például, hogy a környékben lakók csendháborítás miatt kihívták a rendőrséget, akik a Szikire szálltak ki, pedig a szomszéd strandon volt a túl hangos rendezvény. Az is megesik, hogy a Sziksósfürdő Strand és Kemping által meghirdetett kedvezmény miatt kilátogatók, tévedésből a Szikin szeretnék azt igénybe venni. Története Magyarországon az első naturista strand a délegyházi bányatavaknál Oázis kemping néven indult és működik még ma is. Az 1980-as évek elején Magyarországon, a politikai rendszer elleni lázadás egyfajta formájaként is, sokan hódoltak a naturizmusnak, titokban, félreeső vízparti helyeken (így a Tisza partján is) a folyóhidak környékén, fövenyes partszakaszokon létrejött egy-egy kisebb-nagyobb naturista közösség. A Tiszán az elsők közt az egyik Mindszentnél az Ányási kanyarban jött létre és működik még a mai napig is, a másik társaság pedig az algyői hídnál. Az 1989-ben bekövetkező rendszerváltás felé haladva, fokozatosan, egyre szabadabbá vált az élet Magyarországon, az addig tiltott dolgok megtűrtté, vagy akár engedélyezetté válhattak. Ezek közé illeszkedik az, hogy 1983-ban megnyílhatott az első naturista strand. Sok más naturista helyhez hasonlóan, először itt is naturista egyesület alakult, többek között azért is, mert ezzel már mutathatták a döntéshozók felé, hogy valódi és jelentős igény van egy ilyen strandra. Így volt ez Kiskundorozsma melletti strand esetében is, de 1984-ben még nem sikerült engedélyt kapni rá. Az algyőiek is szerettek volna maguknak egy hivatalos strandot, de nem sikerült megszerezni az engedélyeket, ezért idővel sokan átszoktak a Kiskundorozsma mellett 1987-től már erre legálisan lehetőséget adó strandra. Ezzel az 1987-es nyári szezonnal kezdődött el a Sziksóstói Naturista Strand és Kemping története. Nem sokkal később (a cégjegyzék szerint 1990. július 13-án, szegedi székhellyel) Kiss László, Szabó Ferenc és Dévény Gabriella bejegyezték a Natours Kft. Naturista Turisztikai és Szolgáltató Korlátolt Felelősségű Társaságot és 10 évre kibérelték a helyet a Szegedi Sport és Fürdők Kft-től. Őket egy másik bérlő, dr. Sándor János követte, aki a bérleti szerződésének lejártával 2025-ben megvásárolta a helyet. Kulturális hatás A naturizmus az 1990-es években már eléggé elfogadottnak számított, ahogy az is eléggé elterjedt volt, hogy sok hölgy a "textiles" strandokon inkább monokiniben napozott, mint teljesen felöltözve. Szegeden és környékén benne volt a köztudatban, hogy itt a Sziki "a szomszédban" és teljesen elfogadottnak számított oda kijárni. Így volt ezzel az elitnek számító vállalkozói és értelmiségi réteg is. A strandon többször is előfordult, hogy addig csak az üzleti életből ismerősök üdvözölték egymást örömmel, vagy az egyetemi tanár a strandon találkozott a tanítványával, a kutatóprofesszor a laboránsával, a színész, vagy táncos, az őt pár nappal korábban lelkesen megtapsoló közönség egy-egy tagjával. Az ilyen találkozások soha senkinek nem okoztak problémát, mert a Szikin, függetlenül a társadalmi pozíciótól, mindenki "csak egy a többiek között". A helyi lap, a Délmagyarország minden évben közölt tudósítást a Szikin történt eseményről, köztük a nemzetközi sporttalálkozóról, vagy művésztalálkozóról, melyeket azóta is, minden évben megrendeznek. Sokan, az ország távolabbi részein is a sporttalálkozóhoz igazítják a nyári szabadságukat, hogy akkor mindenképp a Szikin lehessenek. Szinte a kezdetek óta, minden nyáron ideutazik Hollandiából egy lelkes társaság (családok), akiket a helyiek külön ünnepséggel fogadnak. A 2010-es évekre alábbhagyott a naturizmus népszerűsége a monokini mára tiltottá vált a nyilvános strandokon. Ennek megfelelően, a Sziki látogatottsága is egyre csökkent, de pár évvel későbbre ez a tendencia megfordulni látszik. Ebben része lehet a népszerűvé váló zöld mozgalmaknak, hisz a naturizmus magába foglalja a "zöld" szellemiséget, a természet és élőlények védelmét a nevéből adódóan (nature latin szó, jelentése természet) is és sajátos módot ad a természethez és a természetes léthez való visszatérésre, legalább annyi időre, amit naturista helyen és közösségben sikerül eltölteni. Sajátosságok A Szikire jellemző a szabad és nyílt szellem, ám ez egy naturista strand, melynek, ebből adódóan, néhány sajátosságban eltér a fürdőruhás strandoktól, ami kiderül a házirendjéből, ezek a legfontosabb eltérések: Csak a személyzet (a hely dolgozói) viselhetnek és viselnek öltözéket Bárhova mindenki csak úgy ül le, hogy azt előtte leteríti a törülközőjével (higiéniai okokból) A strandon tilos a másokat megbotránkoztató, szexuálisan kihívó viselkedés Fényképek csak úgy készíthetők, ha ebbe az összes azon esetleg látszó vendég beleegyezik Mivel a Sziki magánterületnek minősül, a vezetősége megszabhatja, hogy a területére ki léphet be. Ez a gyakorlatban azt jelenti, hogy erre csak előzőleg regisztrált embereknek van lehetősége (a vele együtt érkező vendégeinek is, akikért belépéskor felelősséget vállal). A recepción van lehetőség a regisztrációra, ehhez személyi igazolvány, vagy útlevél szükséges. A házirendet súlyosan sértő, nem megfelelő viselkedés miatt törölhető a regisztráció, az ilyen látogató attól kezdve nem léphet be a strand területére. A többi naturista strandokhoz hasonlóan, itt is mindenki törekedik arra, hogy a többieket ne zavarja (például hangoskodással), itt is mindenki mindenkivel tegeződik, ismeretlenek is beszédbe elegyednek egymással, bárki szívesen segít annak, aki a segítséget kér. Szolgáltatások A strand maga egy természetes, 2,1 hektár vízfelületű tó (enyhe gyógyhatású, sziksós vízzel) melynek vannak olyan partszakaszai, ahol a víz kimondottan sekély. Itt az úszni nem tudók és kisgyerekek is biztonságban fürödhetnek, a mélyvíz határát táblák jelzik. A strand és kemping teljes területe fűvel borított és egy több méter magas földtöltés veszi körül. A Sziksós-tó, Szikihez tartozó részét a vízben húzódó kisebb vaskerítés választja le a horgásztóról. A vendégek, strandszezonban, szombat délutánonként hangtálas relaxációs programon, illetve a 20 férőhelyes, finn szauna felöntésein vehetnek részt. A vendégek számára minden évben számos programot szerveznek. Épített tűzrakóhelyek adnak lehetőséget a grillezésre, de egy büfé és kisebb konyha is rendelkezésükre áll. A mozgásra aktív pihenésre vágyóknak, a strand vize jó lehetőség úszáshos, vagy SUP-ozáshoz, a szárazföldön lehetőség van, többek között strandröplabdázásra, strandteniszre, speedmintonozásra, turulozásra, rendelkezésre áll lábtenisz (tengó) pálya, kispályás focipálya, kül- és beltéri pingpongasztalok is. A vendégek gyakran játsszák még a kubb, petanque csapatjátékokat. Az autóval érkező vendégek kamerával megfigyelt külső parkolóban, illetve a kemping belterületén is parkolhatnak. A kempingben lehetőség van sátrazásra, de ugyanitt állandó lakókocsik, illetve mobilházak is bérelhetők, a vendégek saját lakókocsit is használhatnak. Mivel a Szikit elég sok külföldi vendég keresi fel, a recepción és a büfében biztosan megértetik magukat a magyarul nem, de angolul tudó vendégek. Ha szükséges, viszonylag gyorsan található olyan, aki beszéli a környező országok nyelvét (román, szerb, német) és segíteni tud a tolmácsolásban. Képek Jegyzetek Források Hivatalos weboldal A magyar naturizmus története. naturista.hu Először egy naturista strandon. www.anyas.hu